Ljiljana Orlovac, nova direktorica Sektora za superviziju osiguranja u Hrvatskoj agenciji za nadzor financijskih usluga (HANFA), sestra je ministra financija Zdravka Marića. Komentirajući ovu činjenicu, ali i odluku Povjerenstva za sukob interesa koje je utvrdilo da je u slučaju Agrokora povrijedio načela obavljanja dužnosti, ministar Marić rekao je kako je spreman odstupiti ako mu se nešto protuzakonito dokaže

Od 1995. do kraja 2003. radi u prodaji osiguranja te rukovodi osigurateljnim sektorima i službama u Allianz Zagreb d.d., povezanim uz prodaju osiguranja, posebice životnih osiguranja, a od 2004. do 2010. u Merkur osiguranju d.d. radi na unaprjeđenju prodaje i rukovodi odjelom zdravstvenog osiguranja.

Od ožujka 2010. zaposlena je u HANFA-i u Sektoru za superviziju I kao glavni savjetnik i zamjenik direktora tog sektora do rujna 2012., otkada je u Sektoru za osiguranje, Direkciji za neposredni nadzor, uz poslove glavnog savjetnika zadužena i za projekt implementacije Solventnosti II.

Komentirajući činjenicu da mu je sestra zaposlena u HANFA-i, ali i odluku Povjerenstva za sukob interesa, ministar Zdravko Marić je nakon današnje sjednice Vlade u Karlovcu uputio novinare na reference i stručnost svoje sestre, ali dodao i da je spreman odstupiti ako se na bilo koji način dokaže da je učinio nešto protuzakonito.

'U kratkim crtama, to je vrlo provjerljivo, 1993. godine je diplomirala bankarstvo i osiguranje. Od 2010. je u HANFA-i, i dobio sam informaciju da je imenovana na to mjesto. To je moja starija sestra, koju kao i drugu obitelj volim najviše na svijetu. Nemam ništa kriti, sve je čisto, a za sve sporno pitajte u HANFA-i', rekao je Marić, a prenosi N1.

Na pitanje vidi li išta sporno u tome da rodbina ministara očigledno napreduje u svom poslu u vrijeme njihova mandata, Marić je spomenuo radni put svoje sestre. 'Moja sestra je 1995. godine bila direktorica u Adriatic osiguranju, koje je postalo Allianz. Godine 2010. došla je u HANFA-u na mjesto zamjenice pozicije, na koju je sada došla. Ovo je mjesto direktorice, nije mjesto upravnog vijeća ni čelnih ljudi, ovo je mjesto ispod toga', rekao je Marić.

'Meni su mnogi ljudi sugerirali da nju predložim za upravno vijeće HANFA-e, ona je po svim svojim kvalifikacijama za to odgovarala, ali ja sam ipak želio zaštititi i nju i sebe i nisam je htio predložiti. Pogledajte sve kvalifikacije, počevši od mojih do njenih. Ja nemam što tu sakrivati, to je moja sestra, moja obitelj, koja mi je najveća svetinja. Ako je to razlog da sutra moram otići s mjesta ministra financija, ja ću taj čas otići. Ako vi stvorite pritisak oko toga, ja ću otići, ako sam se o nešto ogriješio', rekao je Marić.

Spomenuvši odluku Povjerenstva za odlučivanje o sukobu interesa, koje je utvrdilo da je on povrijedio načelo obnašanja službene dužnosti, Marić je rekao da je taj slučaj, kao i sve što je on napravio kao ministar financija podložno sudu javnosti te da je spreman otići s te pozicije u bilo kojem trenutku ukoliko se dokaže da je napravio bilo što krivo.

'Ja sam ministar financija i dalje, koliko znam. Ako je utvrđeno, utvrdi se i potvrdi da sam bilo gdje napravio nešto krivo, suprotno propisima, isti čas sam spreman odstupiti. Kad bude vrijeme, o tome ćemo razgovarati', rekao je Marić.